Alvernés - Uiquipedia

# Alvernés

### De Uiquipedia

L'alvernés (auvernhat o alvernhat) ye un dialectu occitanu que se fala nel centru de Francia, nun territoriu que coincide solo en parte de l'actual rexón d'Auvernia.

## [editar] Espaciu xeográficu

L'alvernés ye la llingua propia de la mayor parte de les antigües provincies d'Auvernia y del Velái y del sur del Borbonés.

Toos esos territorios formen parte anguaño de la rexón alministrativa d'Auvernia, anque dellos autores incluyen ente los dialectos alverneses delles fales del este del Limousin y de la rexón Rhône-Alpes.

Por departamentos, la distribución del alvernés ye la que vien darréu:

- Tol departamentu del Puy-de-Dôme.
- La mayor parte del Cantal (sacante la parte d'Aurillac de fala llinguadociana)
- La Mayor parte de Haute-Loire (sacante Yssingeaux de fala vivaro-alpina).
- El sur del Allier, englobando les ciudaes de Gannat, Montluçon y Vichy.
- Los conceyos de Noirétable y La Chamba en Loire.

La parte este de los departamentos de Creuse y Corrèze, alredor d'Aubusson y Ussel suel considerase una fala de transición ente los dialectos llemosín y alvernés.

## [editar] Característiques

L'alvernés, forma parte, col vivaro-alpín y'l llemosín de los dialectos noroccitanos. Estos tres dialectos tienen delles característiques comunes, que los estremen principalmente del llinguadocianu:

- Palatalización de los grupos llatinos ca y ga : chantar, vacha, jal , jauta frente a los equivalentes lliguadocianos cantar, vaca, gal, gauta ("cantar", "vaca", "gallu", "papu").
- Perda de les consonantes finales, incluyendo la -s del plural: Los òmes /luzɔmə/ ("los homes").
- Presencia del fonema /v/: lavar /lava/ frente al llinguadocianu y gascón que pronuncien /laba/ ("llavar").
- Vocalización de la -l final, como en gascón y provenzal: l'ostau, la sau frente al llinguadocianu l'ostal, la sal ("la casa", "el sal")

Ente les característiques propies del alvernés destaca la palatalización de delles consonantes cuando van sigüíes de /i/ o /y/: libre, tu /ljibrə/, /tjy/ ("llibru", "tu")

## [editar] Sistemes ortográficos

Dellos escritores de finales del sieglu XIX como Regis Michialas adaptaron al alvernés les normes ortográfiques del Felibrige, popularizaes por Frederic Mistral. Sicasí, esti sistema entamó a entrar en desusu a partir de la segunda mitá del sieglu XX. La mayor parte de los autores n'alvernés pasaron a mandase de la Ortografía clásica, creada a partir de los trabayos de Louis Alibert pal conxuntu del territoriu occitanu.

En 1973, Pierre Bonnaud, que defiende la tesis de que l'alvernés ye una llingua orixinal estremada del occitanu, creó unes normes ortográfiques específiques. Esti sistema ortográficu conozse col nome d'Escritura Alvernesa Unificada (eicritürà euvarnhatà vunefiadà).

## [editar] Dellos escritores n'alvernés

A partir del sieglu XI apaecen los primeros trovadores orixinarios d'Auvernia, como Peire d'Alvernhe, Dalfin d'Alvernhe, Peirol, Pons de Chaptuelh, Peire Cardinal, el flaire de Montaudon o Na Castelloza. Sicasí, nun puen considerase strictu sensu como escritores n'alvernés, yá qu'escriben mandándose d'un modelu llingüísticu idénticu al del restu de los trovadores, nel que nun apaecen prácticamente rasgos dialectales propios de la so área llingüística. Ye a partir de los sieglos XVI y XVII cuando se pue falar d'una lliteratura específicamente alvernesa.

- Los hermanos Claude y Joachim Laborieux (sieglu XVII).
- Jules Roy (1773- 1853)
- Charles Antoine Ravel (1798-1860)
- Jacques Jarsaillon (1840-1893)
- Regis Michalias (1844-1916)
- Louis Peroux-Beaulaton (1872-1946)
- Henri Gilbert
- Benazet Vidal
- Tiène Codèrt (nacíu en 1930)
- Cristian Airelièr (nacíu en 1949)
- Joan Ros (nacíu en 1950)

Retrieved from "http://ast.wikipedia.org../../../a/l/v/Alvern%C3%A9s.html"

Categoríes: Llingües | Occitanu

##### Views

- Artículu
- Discusión
- Revisión actual

##### Buscar

##### Otres llingües

- Afrikaans
- Català
- English
- Español
- Français
- 한국어
- Occitan
- Polski